
ABSTRAK 


Sejarah pendidikan bahasa Melayu di Patani, Selatan Thai 
mengalami pasang surut tergantung perkembangan politik di 
Thailand. Bahasa Melayu pernah menjadi bahasa terpenting di 
Patani dan digunakan dalam pelbagai situasi baik rasmi mahupun 
tidak rasmi. Bahasa Melayu menjadi bahasa penting dalam sistem 
pendidikan pondok. Sejak Patani jatuh di bawah pemerintahan 
Siam, kemudian diubah kepada nama Thailand, bahasa Melayu 
mengalami perubahan sehingga kualiti menurun. Bahasa Melayu 
bukan menjadi bahasa utama dalam sistem pendidikan di Patani, 
tetapi sekadar menjadi salah satu subjek dalam kurukulum Islam 
yang diajar di sekolah kerajaan dan menjadi salah satu subjek wajib 
di sekolah pondok Patani. Walau bagaimanapun, perjuangan untuk 
memartabatkan pendidikan bahasa Melayu tidak pernah sunyi. 
Pada akhir-akhir tahun 2000, yang merupakan era kebangkitan, 
pendidikan bahasa Melayu mulai diperhatikan oleh semua 
golongan termasuk juga kerajaan Thai. Kerajaan Thai telah 
membuka peluang yang agak luas dalam penggunaan bahasa 
Melayu, seperti dalam siaran radio dan televisyen, papan iklan, 
rancangan kursus bahasa Melayu, peruntukan untuk tenaga 
pengajar bahasa Melayu di beberapa universiti. Malah rancangan 


sekolah dwibahasa telah pun dilaksanakan di tiga wilayah Selatan 
Thai. 
Kata Kunci: Bahasa Melayu, Bahasa Melayu Patani, selatan Thailand 


ABSTRACT 


The history of Malay language education in Patani, South Thai is 
experiencing volatility in political developments in Thailand. The 
Malay language was once the most important language in Patani 
and was used in various official or unofficial situations. Malay 
became an important language in the cottage education system in 
Patani until Malay. Since Patani fell under the Siamese rule then 
changed the name of Thailand, the Malay language changed to the 
worst. The Malay language is not the main language in Patani's 
educational system but is simply a misleading subject in Islamic 
scholarship that is taught in government schools and becomes one 
of the mandatory subjects in Patani hut schools. However, the 
struggle to uphold the education of the Malay language has never 
been silent. In the late 2000s, which was an era of awakening, the 
education of the Malay language began to be observed by all 
groups including the Thai government. The Thai government has 
provided a wide opportunity for the use of Malay language, such as 
the use of Malay language in radio and television broadcasting, 
billboards, arrangement of Malay language courses, provision of 
Malay language instructors in several universities as well as 
bilingual school plans have been implemented in three southern 
Thai provinces. 

Keyword: Malay language, Malay language of Patani, southern of 
Thailand 


PENDAHALUAN 


Bahagian ini memberikan gambaran secara penyeluruhan tentang 
pentingnya sesuatu bahasa itu dalam kehidupan mereka. Bahasa 
Melayu adalah bahasa majoriti penduduk di Patani. Bahasa Melayu 

menjadi bahasa ibunda bangsa Melayu di lima wilayah bekas 
kesultanan Patani. Bangsa Melayu Patani merupakan bangsa 
minoriti di Thailand kerana majoriti masyarakat di Thailand 
berbangsa Siam dan berbahasa Thai. Bangsa Melayu menjadi 
penduduk majoriti dalam minoriti, mereka menjadi penduduk 
majoriti di lima wilayah sempadan Thai tetapi mereka menjadi 
penduduk minoriti di Negara Thai. Menurut Paitoon (2005:53), 
sekitar 75 peratus! daripada penduduk di lima wilayah selatan Thai 
beragama Islam, bertutur bahasa Melayu dan patuh kepada adat 
resam Melayu. 

Bahasa dan kebudayaan Melayu di Patani mengalami 
perubahan sejak kerajaan Thai menyerapkan dasar Siamisasi 
seluruh wilayah jajahannya. Dasar Siamisasi yang mewajibkan 
seluruh rakyat Thai menggunakan bahasa Thai dalam semua 
sekolah rendah di Negara Thai. Sejak dasar Siamisasi* itu, ada 
kekuatiran terhadap perkembangan bahasa Melayu di Patani 
khususnya berkaitan dengan pengaruh bahasa Thai. Pengaruh 
bahasa Thai yang begitu kuat ke atas bahasa Melayu menyebabkan 
terjadi pemerosotan kemahiran dalam bahasa Melayu. Ahmad 
Fathi (2001:209) mengatakan kedudukan bahasa Melayu di Patani 
semakin hari semakin merosok. Bahasa Melayu hanya digunakan 
sebagai bahasa komunikasi seharian, bahasa dalam upacara 
keagamaan dan bahasa pengantar bidang agama Islam di sekolah 
pondok. Bahasa Melayu tidak digunakan lagi dalam urusan rasmi 
dengan kerajaan, media massa, papan tanda, dan penggunaan 


1! Jumlah 75 adalah terdiri daripada lima wilayah, iaitu wilayah Pattani, 
wilayah Yala, wilayah Narathiwata, wilayah Songkla dan wilayah Setul. Menurut 
hasil penyelidikan Pusat Tentera wilayah empat, jumlah penduduk bangsa 
Melayu di lima wilayah Selatan Thai atau bekas wilayah kesultanan Patani adalah 
sekitar lima sampai enam juta. 

2 Dasar Siamisasi adalah sebuah dasar politik yang dipelopori oleh Phibul 
Songkram yang bertujuan mengsiamkan seluruh suku bangsa yang ada di seluruh 
negara Thai. Dasar Siamisasi kepada semua aspek termasuk juga aspek bahasa, 
budaya dan bangsa. Impak negative daripada dasar itu telah menyebabkan 
terjadi kepupusan bahasa-bahasa suku bangsa di negara Thai termasuk juga 
sekolah-sekolah beraliran Cina. 

bahasa Melayu terhad, iaitu digunakan sesama bangsa Melayu 
Patani sahaja. 


Latar Belakang Sejarah Patani 


Sejarah patani menunjukkan sejak Negara Langkasuka sehingga 
Negara Patani Darussalam, bahasa Melayu dijadikan sebagai 
bahasa rasmi kerajaan. Kerajaan Patani menggunakan bahasa 
Melayu sebagai bahasa pemerintahan, bahasa pendidikan, bahasa 
undang-undang, bahasa perdagangan dan bahasa diplomasi. Latar 
belakang sejarah Patani sangat rapat hubungannya dengan 
penyelidikan ini. Selama pemerintahan kesulatanan Patani sehingga 
era penjajahan Patani di bawah Siam, bahasa Melayu senantiasa 
menjadi isu yang sangat penting. Dalam sejarah Patani, bahasa 
Melayu bukan sekadar sebuah bahasa rasmi atau bahasa 
komunikasi tetapi bahasa Melayu diiktirafkan sama dengan agama 
Islam. Patani, agama Islam dan bahasa Melayu menjadi fenomena 
yang tidak dapat dipisahkan antara satu sama yang lain. 

Patani Darussalam, terletak di pantai timur semenanjung 
Malaysia berjiran dengan negeri Kelantan, Kedah, Perlis, Perak dan 
sebelah utaranya berdekatan dengan negeri Siam. Kedudukan 
Patani di semenanjung Siam sangat strategik dari segi geografi, 
menyebabkan negeri ini menjadi tumpuan pedagang-pedagang 
asing baik dari Barat mahupun Timur untuk singgah sama ada untuk 
beristirahat ataupun berdagang. Dalam waktu yang sangat singkat, 
Patani telah muncul sebagai sebuah negara yang penting dan maju 
dari segi ekonomi serta stabil dari segi politik dan pemerintahan. 
Dasar hubungan antarabangsa yang baik telah menyelamatkan 
Patani daripada penjajahan Siam dan Barat khususnya Portugis dan 
Belanda. Patani dipercayai merupakan negara Islam pertama di Asia 
Tenggara, kira-kira pada abad 10 M, namun baru terkenal sebagai 
pusat kegiatan Islam dan perdagangan dunia pada abad 16 M. 
Masuknya agama Islam di Patani membawa Patani lebih dikenal 
dan lebih kukuh politiknya pada peringkat antarabangsa (Mohd. 
Zamberi, 2006:32). 


Sebelum terbentuknya kerajaan Islam Melayu Patani, 
kerajaan ini dikenal dengan nama Langkasuka, sebuah kerajaan 
Melayu tertua di Semenanjung Melayu. Langkasuka menjadi pusat 
tamadun Melayu yang tinggi di Nusantara. Pelbagai pembangunan 
infrastruktur telah dibina, perkembangan budaya dan bahasa 
Melayu berunsurkan Sanskrit. Orang Patani pada waktu itu belum 
menganut agama apapun. Menurut Mohd. Zamberi (2006:29-30), 
orang Patani ketika itu menganut agama Hindu dan Buddha. 
Penduduk Langkasuka sudah mempunyai tamadun yang tinggi dan 
dapat mentadbir sebuah kerajaan yang sangat besar. Langkasuka 
telah menjadi pusat perdagangan antarabangsa yang dikunjungi 
para pedagang dari India, China, Khmer, Jawa, Bugis, Parsi dan lain- 
lain. 

Pada tahun 775 M. kerajaan Sriwijaya berjaya menakluk 
Nakhon Sri Thamarat dan memperluas kekuasaannya ke kerajaan 
Langkasuka. Kerajaan Sriwijaya telah menyebarkan agama Buddha 
dan bahasa Melayu di Patani diperkirakan dikembangkan oleh 
kerajaan Sriwijaya (Ahmad Fathi, 2001:8). Sejak itu nama 
Langkasuka secara perlahan hilang dan pada abad ke 14, kerajaan 
Sriwijaya telah mengalami kemunduran dan secara perlahan 
kehilangan tanah jajahannya (Hasan, 1992:638). Keruntuhan 
kerajaan Langkasuka dipercepat dengan proses penyebaran agama 
Islam di Nusantara sejak abad ke-10 hingga ke-13 Masihi (Mohd. 
Zamberi, 2006:53). 

Kerajaan Patani bangun menjadi sebuah kuasa baharu 
selepas penguasaan kerajaan Sriwijaya. Raja pertama dalam 
kemunculan semula negara Patani dikenal sebagai Raja Seri 
Wangsa dan baginda beragama Buddha. Baginda kemudian diganti 
oleh putera baginda Raja Antira (Ibrahim, 2002:32). Apabila Raja 
Antira memerintah, Patani mulai didatangi oleh pedagang luar dan 
menjadi pusat perdagangan yang maju sehingga suatu hari Raja 
Antira mengalami penyakit yang sulit diubati dan tidak seorang pun 
yang dapat mengubatinya sehingga datang seorang pedagang dari 
timur tengah untuk mengubatinya dengan syarat jika sembuh Raja 
Antira harus memeluk agama Islam. Terbukti dengan diubati oleh 
pedagang tersebut Raja Antira sembuh dan memeluk Islam 

sehingga Patani berubah menjadi sebuah kerajaan Melayu Islam 
(Mohd. Zamberi, 2006:33). 

Setelah kejatuhan Melaka dan kehancuran pelabuhannya, 
maka pelabuhan Patani mengambil alih peranan yang dimainkan 
oleh Melaka. Kedudukan pelabuhannya yang strategik menjadi 
laluan kapal-kapal dari negara barat dan timur. Patani juga menjadi 
pusat penyebaran Islam di Nusantara terawal. Patani menjadi pusat 
ilmu pengetahuan Islam telah mengundang para pelajar dari 
seluruh Nusantara berhimpun di Patani. Patani juga menjadi 
benteng pertahanan bagi negeri-negeri Melayu di semenanjung 
dari ancaman musuh khususnya Siam. Pada 11 Mei 1634 M, 
angkatan senjata Siam berjumlah 60,000 orang mencuba 
menyerang Patani untuk dijadikan tanah jajahannya. Patani dapat 
mematahkan tentera Siam dan selalu menang dalam pertempuran 
berikutnya selama lima kali (Mohd. Zamberi, 2006:58). 

Kesultanan Melayu Patani telah mencapai puncak 
kegemilangannya pada zaman Ratu-Ratu (1584-1688). Pada zaman 
itu Patani telah muncul sebagai sebuah pusat perdagangan 
terpenting di Nusantara. Ijzerman, seorang pedagang Belanda 
(Ibrahim, 2002:73) menyatakan bahawa Patani adalah pintu masuk 
bagi pedagang-pedagang yang ingin berdagang di China dan 
sekitarnya. Pelbagai jenis barangan dilaporkan terdapat di sekitar 
kota pelabuhan Patani. Pernyataan ini diperkuat oleh Peter Floris 
(Ibrahim, 2002:38, Mohd. Zamberi, 2006:122-126)) seorang 
pengembara Inggeris yang berdagang di Patani antara tahun 1612- 
1613, beliau menulis bahawa Patani mempunyai hubungan yang 
baik dengan semua negeri di rantau Asia Tenggara. Kekuatan 
ekonomi Patani, ditambah pula dengan kestabilan politik dalam 
negeri telah menjadikan Patani sebagai sebuah negeri yang kuat 
dan dihormati oleh negara-negara tetangga termasuk kerajaan 
Siam sendiri. Pengaruh politik Patani telah meluas ke beberapa 
buah kerajaan Melayu di semenanjung tanah Melayu. 

Negeri Patani yang kaya-raya telah menjadi rebutan oleh 
pihak Siam sehingga Siam menggunakan pelbagai cara untuk 
menghancurkan Patani. Namun kekuatan Patani sebagai sebuah 
negeri Melayu kecil tidak bertahan lama memandangkan pihak 

musuh sentiasa mencari peluang untuk menghancur dan menawan 
Patani. Perjanjian Bangkok tahun 1909 antara Siam dengan British 
telah mengabsahkan bahawa Patani telah sah menjadi tanah 
jajahan Siam, yang pada sebelumnya (1902), hanya sekadar 
menjadi negeri yang dinaungi oleh Siam, sama seperti negeri Perlis, 
Kedah, Kelantan dan Terengganu. Dengan termeterainya Perjanjian 
Bangkok tahun 1909 ini, secara rasminya sistem pemerintahan 
Kesultanan Melayu telah dihapuskan dan Patani telah diakui oleh 
kuasa besar seperti British sebagai sebahagian daripada jajahan 
Siam walaupun tanpa kerelaan orang-orang Melayu Patani. 
Kemudian negara Patani dibahagikan menjadi lima wilayah seperti 
Pattani, Narathiwat, Yala, Songkla dan Setun (Nik Anuar:1994:22, 
Mohd Zamberi, 2006:139-40). 

Sejak penjajahan Siam terhadap Patani, kedudukan bahasa 
Melayu tidak lagi sebagai bahasa rasmi masyarakat Melayu di 
Patani tetapi bahasa Melayu masih digunakan sebagai alat 
komunikasi dan pengajaran agama Islam. Keyakinan terhadap 
agama Islam sama dengan bahasa Melayu masih dianut oleh 
bangsa Patani sampai saat ini. Dengan melihat latar belakang 
sejarah Patani, dapat memperlihatkan hubungan masyarakat 
Patani, agama Islam dan bahasa Melayu tidak dapat dipisahkan 
antara satu sama lain. 


Kedudukan Bahasa Melayu di Patani, Selatan Thai 


Sejarah pendidikan Bahasa Melayu di Patani, Selatan Thai 
tergantung kepada suasana politik di Negara Thai. Bahasa Melayu 
di Negara Thai berkedudukan sebagai bahasa minoriti. Sejak abad 
15 M bahasa Melayu sudah menjadi bahasa perhubungan yang 
penting (lingua franca) di Negara Thai. Negara Thai telah 
menggunakan bahasa Melayu dalam perdagangan dan dalam 
diplomasi dengan negara lain. Bahasa Melayu adalah bahasa yang 
digunakan di Nusantara sejak berabab-abab lamanya dan menjadi 
bahasa rasmi di beberapa buah negara di Nusantara. Bahasa 
Melayu menjadi bahasa rasmi di Brunei Darussalam, Indonesia, 
Malaysia dan Singapura. Selain bahasa Melayu menjadi bahasa 

rasmi di negara tersebut bahasa Melayu juga menjadi bahasa 
komunikasi di beberapa bahagian negara di Asia Tenggara seperti di 
Patani, Moro, Filipina dan Timor Laste. 

Bahasa Melayu di negara Thai secara umumnya menjadi 
bahasa minoriti kerana hanya beberapa tempat yang masih 
menggunakan bahasa Melayu. Ada beberapa wilayah di sekitar 
Bangkok yang masih menggunakan bahasa Melayu dalam 
berkomunikasi sesama mereka seperti di Ayuthya, Minburi, Tha'it, 
Klongneng, Tambon Bangpo dan Kloungluang Pathomthani 
(Hasan, 1992:637). Manakala di Patani, Selatan Thai khususnya di 
lima wilayah sempadan Thai, bahasa Melayu menjadi bahasa 
majoriti (Worawit, 2002:28). 

Bahasa Melayu di Patani menjadi bahasa Ibunda (bahasa 
pertama) dan menjadi bahasa majoriti. Kedudukan bahasa Melayu 
sebagai majoriti menjadi satu-satunya warisan peninggalan paling 
berharga bagi masyarakat Melayu. Bahasa Melayu di Patani 
berkedudukan sebagai bahasa majoriti. Bahasa Melayu memainkan 
peranan yang sangat penting di Patani. Bahasa Melayu sebagai alat 
kominikasi utama untuk mengungkapkan sesuatu pemikiran, 
perasaan, emosi, keperluan dan lain-lain. Bahasa Melayu 
merupakan alat perhubungan dalam kehidupan harian dan bahasa 
ini dituturkan meluas oleh semua golongan. Bahasa Melayu 
dituturkan oleh masyarakat biasa, pegawai kerajaan, pegawai 
swasta dan peniaga yang berbangsa Melayu dan bukan Melayu. 
Bahasa Melayu di Patani berfungsi sebagai bahasa pengantar dalam 
bidang pendidikan, dalam politik, dalam kesenian dan lain-lain. 

Fungsi bahasa Melayu dalam bidang pendidikan adalah 
sebagai bahasa pengantar pengajaran agama Islam dan bahasa 
Melayu. Para tuan guru? dan guru agama menggunakan buku atau 
kitab dalam Bahasa Melayu Standard. Bahasa Melayu juga 
dijadikan media dakwah agama Kristian oleh misionaris Baratuntuk 
menyebarkan agama Kristian di Patani. Menurut Ahmad Omar 
(2002:39) terdapat 400 buah sekolah pondok yang menggunakan 
bahasa Melayu sebagai bahasa pengantar bidang agama dan 


3 Tuan guru yang dimaksudkan oleh masyarakat Patani adalah pemilik sekolah 
pondok atau sekolah swasta agama Islam. 

bahasa Melayu di Patani. Sekolah swasta tersebut milik penduduk 
tempatan, mereka menggunakan dua sistem dalam proses 
pengajarannya. Mereka menggunakan bahasa Melayu dalam 
mengajar subjek agama dan bahasa Melayu. Manakala dalam 
penyampaiannya, mereka menggunakan bahasa Melayu Patani dan 
ada beberapa sekolah menggunakan bahasa campuran antara 
bahasa Melayu Patani dan bahasa Thai. Sedangkan dalam 
pembelajaran akademik, mereka menggunakan 100 peratus buku 
berbahasa Thai dan menggunakan bahasa Melayu dalam 
menghuraikannya. 

Fungsi kedua bahasa Melayu di Patani adalah sebagai 
bahasa politik. Sejak berlaku krisis politik di Patani, pihak kerajaan 
Thai telah melihat betapa penting kedudukan dan peranan bahasa 
Melayu bagi masyarakat Patani. Bahasa Melayu dapat menjadi 
wahana kedamaian di Patani. Oleh yang demikian, timbul pelbagai 
media massa yang menyangkut polisi kerajaan Thai di dalam bahasa 
Melayu baik media cetak maupun elektronik dalam bahasa Melayu. 


Sejarah Pendidikan Bahasa Melayu di Patani, Selatan Thai 


Sejarah pendidikan Bahasa Melayu di Patani, Selatan Thai tidak 
terlepas dari peranan sekolah pondok. Sekolah pondok memainkan 
peranan yang sangat penting dalam mempertahankan kedaulatan 
bahasa Melayu. Bahasa Melayu dijadikan sebagai bahasa pengantar 
utama dalam bidang agama. Sebelum dikenal dengan nama sekolah 
swasta agama Islam (sekolah pondok), telah wujud institusi 
pendidkan yang dikenali dengan nama “pondok'. Pondok ialah 
institusi penting dalam perkembangan pendidikan, bahasa Melayu, 
penyebaran agama Islam dan pusat kebudayaan Melayu (Lazim, 
2007:168). Institusi pondok muncul sejajar dengan kemunculan 
Patani sebagai pusat perkembangan dan kegiatan Islam di Asia 
Tenggara. Pondok diperkirakan berasal dari Patani kemudian 
pelajar-pelajar yang tamat pengajian di Patani membuka pondok di 
negara masing-masing yang berasal dari berbagai-bagai pelusuk di 
nusantara (Ismail Hussein, 1989:771-778). 


Sejak abad 17 M hingga awal abad 20 M, Patani merupakan 
pusat dakwah dan pendidikan yang termasyhur di seluruh penjuru 
dunia. Kemasyhuran pondok di Patani mengundang para pelajar 
dari pelbagai negeri datang ke Patani untuk mendalami ilmu 
sehingga ia menjadi pusat persuratan Melayu Islam. Bukti-bukti 
Patani sebagai pusat persuratan Melayu terkenal dapat dilihat 
dengan muncul ulama-ulama berkalibar dunia, seperti Syed Daud 
Al-Fathoni, Syed Zainal Abidin Al-Fathoni, Syed Ahmad Al-Fathoni. 
Syed Daud Al-Fathoni telah menghasil 58 buah kitab dalam bahasa 
Arab dan Melayu. Beberapa buah kitab Syed Daud masih dipelajari 
di beberapa sekolah pondok baik di Patani, maupun di Malaysia. 
Kitab-kitab itu ditulis dalam bahasa Arab dan bahasa Melayu 
sehingga kedudukan bahasa Melayu menjadi media yang sangat 
penting dalam menyampaikan huraiannya. 

Penyataan itu, diperkuat oleh Mohd. Zamberi (1994:243) 
bahawa bahasa Melayu di Patani telah menjadi bahasa ilmu, dan 
berjaya meletakkan Patani sebagai pusat tamadun kesusasteraan 
Melayu Islam menerusi penghasilan karya kitab-kitab agama oleh 
para ulama. Penggunaan kitab-kitab agama itu sebagai bahan 
rujukan amat meluas sekali, sehingga sampai ke negara-negara 
timur tengah dan Afrika Utara. Pelajar yang datang belajar dan 
menuntut ilmu di Patani yang datang dari berbagai-bagai pelusuk 
dunia seperti dari Sri Lanka, Burma, Kombodia, Vietnam dan negeri- 
negeri Melayu di Nusantara. Pelajar yang bukan dari negeri Melayu, 
mereka secara langsung harus mempelajari bahasa Melayu kerana 
kata pengantar dalam sistem pondak dalam bahasa Melayu. 
(Abdullatif, 1987:266). 

Setelah Patani dijajah oleh Siam, institusi pondok juga turut 
jatuh. Institusi pondok sebagai pusat pendidikan dan dakwah 
mengalami kemunduran dan Kkemerosatan. Kemuduran dan 
kemerosatan itu menyebabkan pondok-pondok bukan lagi menjadi 
pusat pendidikan dan dakwah yang terkenal. Pada tahun 1960-an 
terdapat 1000 buah sekolah pondok di seluruh Patani. Kerajaan 
Thai mulai masuk campur urusan pendidikan dan agama 
masyarakat Patani sehingga kerajaan memaksa mengajar bahasa 
Thai dalam semua sekolah pondok menyebabkan banyak sekolah 

pondok terpaksa ditutup dan diberhentikan (Uthai Dulyakasem, 
1981:63). Kerajaan Thai mulai mencurigai pondok-pondok tersebut 
sehingga banyak pondok ditutup. Pondok-pondok yang masih ada 
diwajibkan oleh kerajaan untuk mendaftar di bawah kerajaan Thai. 
Ada sekitar 400 buah sekolah swasta agama Islam di lima wilayah 
selatan Thai (Ahmad Omar, 2002:39). Pihak kerajaan 
membahagikan pondok kepada dua institusi. Pertama, pondok yang 
menerima bantuan daripda kerajaan Thai, dikenal sebagai sekolah 
pondok. Kedua, pondok yang hanya mendaftar sebagai institusi 
pondok sahaja. 

Pondok-pondok itu terbahagi kepada dua sistem. Pertama, 
pondok masih mempertahankan sistem lama, mengajar kitab 
kuning dalam bahasa Arab dan Melayu. Mereka belajar di surau 
atau masjid dan tinggal dalam pondok kecil-kecil. Sekarang ini 
sistem pondok ini sudah mulai lenyap di bumi Patani dan hanya 
tinggal beberapa buah sahaja yang masih aktif. Kedua, adalah 
pondok dalam bentuk sekolah agama Islam swasta (sekolah 
pondok). Pondok ini merupakan perubahan daripada sistem 
pondok lama kepada sistem persekolahan. Bahasa Melayu 
merupakan alat penyampaian yang penting dalam sistem 
pendidikan pondok dan upacara keagamaan di Patani (Jiraphan 
Dema, 2008:23) 

Pondok dalam bentuk sekolah ini, memberi pengajaran dan 
pembelajaran dalam dua bentuk, agama dan akademik. Pondok ini 
mendapat bantuan penuh daripada kerajaan Thai dengan syarat 
pondok tersebut harus mengajar akademik dalam bahasa Thai. 
Bahagian agama, pondok ini masih menggunakan bahasa Melayu 
sebagai bahasa pengantar dan ada beberapa sekolah pondok 
mengajar agama dalam bahasa Thai atas alasan banyak pelajar 
tidak memahami bahasa Melayu. Bagaimanapun pondok dalam 
bentuk lama atau dalam bentuk sekolah masih berperanan dalam 
mempertahankan bahasa Melayu di Patani. 

Dasar kerajaan Thai terhadap bahasa Melayu selalu berubah 
mengikuti arus politik semasa. Pada era permulaan Patani bersama 
Siam sehingga dewasa ini bahasa Melayu selalu menjadi isu hangat 
dan perdebatan. Pada tahun 1940-an, Phibun Songkram sebagai 

perdana menteri pada masa itu, telah membangkitkan semangat 
nasionalisme kesiaman dengan melaksanakan dasar Ratthaniyom 
Thai. Dasar-dasar yang diperkenalkan oleh Phibun seperti berikut: 


1. Melarang institusi pendidikan pondok mengajar dalam 
bahasa Melayu kerana bahasa itu bukan bahasa rasmi 
negara ini. 

2. Menutup institusi-institusi pendidikan agama Islam yang 
mengajar dalam bahasa Melayu. 

3. Melarang orang Melayu bercakap bahasa Melayu. 

4. Memaksa orang Melayu menukarkan nama Melayu kepada 
nama Siam. 

5. Menukarkan nama-nama kampung dalam bahasa Melayu ke 
dalam bahasa Siam di seluruh wilayah Melayu. 

6. Berusaha menimbulkan kesulitan kepada orang Melayu 
yang bercakap Melayu apabila berurusan di pejabat-pejabat 
kerajaan. 

7. Melarang orang-orang Melayu memakai pakaian Melayu. 


Akibat dasar tersebut menyebabkan masyarakat Melayu 
gelisah dan kuatir atas kemusnahan identiti Melayu dan kebebasan 
beragama. Mereka merasa tercabar kerana dipaksa mengamalkan 
resam budaya barat dan Siam yang sangat bertentangan dengan 
kebudayaan Melayu dan ajaran Islam. Golongan tua merasa sangat 
gelisah kerana mereka dilarang memakai serban, kopiah ataupun 
melilit kain semutar di kepala, yang harus digantikan dengan 
penggunaan topi. Bahasa Melayu sudah menjadi bahasa rasmi sejak 
zaman Langkasuka, diharamkan dan ditegah digunakan di pejabat- 
pejabat kerajaan dan harus menggunakan bahasa Siam yang sangat 
asing bagi orang Patani. Semua jawatan tinggi tidak diberikan 
kepada orang Melayu dan kegiatan agama Islam disekat kerana 
agama Buddha adalah agama rasmi Negara Siam. Kemarahan 
kemuncuknya dengan penutupan Majlis Agama Islam di seluruh 
wilayah Melayu Patani (Nik Anuar dan Mohd. Zamberi, 2006:106). 
Dasar Siamisasi tersebut ditentang keras oleh penduduk Patani 
yang diketuai oleh Haji Sulong yang terkenal dengan tujuh tuntutan 

(Chalermkiat Khuntongphet, 2004:23, Nik Anuar dan Mohd. 
Zamberi, 2001:109). Tuntutan tujuh perkara yang menyebabkan 
Haji Sulong dituduh sebagai pemberontak dan dibunuh secara 
misteri itu adalah seperti berikut: 


1. Menuntut kerajaan mengiktiraf empat wilayah selatan iaitu 
Patani, Yala, Narathiwat dan Satun sebagai wilayah Melayu, 
dan melantik wakil kerajaan dari kalangan penduduk yang 
dilahirkan di empat wilayah ini dan mempunyai kuasa 
pentadbiran sepenuhnya. 

2. Hendaklah 80X6 dari kalangan pegawai kerajaan yang 
berkhidmat di empat wilayah ini beragama Islam. 

3. Bahasa Melayu dan bahasa Siam hendaklah dijadikan 
bahasa rasmi. 

4. Bahasa Melayu hendaklah dijadikan bahasa pengantar di 
sekolah-sekolah rendah. 

5. Undang-undang Islam hendaklah diiktiraf dan 
dikuatkuasakan di Mahkamah Syariah. 

6. Kesemua hasil dan pendapatan yang diperoleh daripada 
keempat-empat wilayah ini hendaklah digunakan di 
wilayah-wilayah ini sahaja. 

7. Menubuhkan sebuah badan yang mempunyai kuasa penuh 
untuk mengurus kesemua hal-ehwal orang Islam yang 
berada di bawah tanggungjawab Ketua Negeri. 


Tuntutan di atas bukanlah menuntut sebuah negara 
merdeka tetapi untuk memperbaiki nasib bangsa Melayu yang 
sangat tertindas ketika itu. Pada mulanya desas-desus mengatakan 
antara beberapa perkara yang dituntut oleh bangsa Patani akan 
membuahkan kelulusan pihak berkuasa Thai kecuali tuntutan 
pertama yang menyentuh perlembagaan Thai ditolak. Keadaan 
politik di Negara Thai berubah secara tiba-tiba apabila tercetus 
rampasan kuasa di kota Bangkok pada tahun 1947M, sehingga 
selepas itu Phibun kembali berkuasa. Pada 16 Januari 1948 M, Haji 
Sulong dan rakan-rakan ditangkap dan dibunuh secara misteri 
(Mohd.  Zamberi,  2006:111). Walaupun usaha untuk 

mempertahankan identiti bangsa Melayu telah dilakukan tidak 
berjaya sepenuhnya tetapi kesan-kesan dari tuntutan tersebut 
telah banyak mengubah dasar politik di negara Thai khususnya 
berkaitan dengan bahasa Melayu. 

Pada tahun 1950-an kerajaan Thailand kembali membenarkan 
pengajaran bahasa Melayu diajarkan di sekolah-sekolah milik 
kerajaan dengan mendatangkan guru-guru bahasa Melayu daripada 
Singapura dan Malaysia. Namun kemudiannya, pengajaran bahasa 
Melayu tidak lagi diajarkan di sekolah-sekolah kerajaan, sehingga 
guru-guru bahasa Melayu terpaksa mengajar bahasa Melayu di 
rumah masing-masing. Pada tahun 1960 M, kerajaan mulai masuk 
campur dalam urusan sekolah pondok di Patani. Kerajaan mulai 
memberi bantuan kewangan kepada sekolah pondok yang 
mendaftar tetapi dengan syarat harus memasukkan subjek yang 
menggunakan bahasa Siam/Thai dalam kurikulum sekolah pondok. 
Kerajaan bertujuan untuk melemahkan kedudukan bahasa Melayu, 
sebelum itu semua subjek akademik menggunakan seluruhnya 
dalam bahasa Melayu. 

Pada tahun 1968 M, kerajaan Thai mengumumkan bahawa 
semua pondok yang menerima bantuan akan dikurangkan 
penggunaan bahasa Melayu dalam subjek akademik dan diganti 
dengan bahasa Thai. Pada tahun 1971 M, kerajaan mewajibkan 
semua sekolah pondok mendaftar di Kementerian Pendidikan Thai, 
jika sekolah pondok tidak mendaftar pihak kerajaan akan 
mengambil tindakan tegas dengan menutup sekolah tersebut 
secara paksa. Kedudukan bahasa Melayu sebagai bahasa pengantar 
dalam semua subjek akademik telah hilang dan digantikan oleh 
bahasa Thai. Bahasa Melayu tinggal sebagai salah satu subjek 
agama dan sebagai bahasa pengantar subjek agama sahaja. Pada 
tahun 1980-an, subjek bahasa Melayu dimasukkan ke dalam 
beberapa sekolah kerajaan bersamaan mata pelajaran agama Islam 
tetapi hanya dua jam seminggu (Worawit, 1998: 187). 

Setelah bahasa Melayu tidak diajarkan di sekolah rendah milik 
kerajaan, masyarakat Patani membuka sekolah-sekolah Melayu 
yang mengajarkan agama dan bahasa Melayu di surau-surau dan 
masjid. Sekolah Melayu tersebut dikenal sebagai sekolah Tadika. 

Seterusnya bahasa Melayu diajarkan di sekolah-sekolah Tadika 
sebagai asas utama bagi pelajaran agama dan menyediakan buku- 
buku teks bertulisan Jawi dan Rumi sebagai media untuk 
pengajaran dan pembelajaran di sekolah Tadika. Manakala sekolah 
rendah atau sekolah dasar di wilayah selatan Thailand, pada 
umumnya terdiri daripada sekolah-sekolah kerajaan. Setiap warga 
Thailand termasuk kanak-kanak Melayu diwajibkan mengikuti 
pendidikan pada peringkat dasar di sekolah-sekolah tersebut iaitu 
dalam jangka masa enam tahun. Bahkan sekarang peringkat 
pendidikan wajib diperluaskan sehingga ke peringkat menengah, 
iaitu tempuh masa sembilan tahun. Bagi kanak-kanak Melayu, 
pada umumnya mereka mengikuti peringkat pendidikan dasar di 
sekolah rendah milik kerajaan kemudian melanjutkan pelajaran ke 
peringkat menengah di sekolah swasta agama Islam. Dengan 
demikian kanak-kanak di selatan Thailand berpeluang untuk belajar 
agama dan bahasa Melayu sebagai lanjutan daripada pendidikan 
agama dan bahasa Melayu. 


KESIMPULAN 


Patani pernah menjadi sebuah negara merdeka dan telah 
menjadikan bahasa Melayu sebagai bahasa utama/bahasa rasmi 
dalam semua urusan kehidupan warganya. Setelah perjanjian 
Inggeris pada tahun 1909, secara rasmi Patani berada di bawah 
pemerintahan Siam (kemudian bertukar nama dengan negara 
Thai/Thailand). Kedudukan bahasa Melayu sebagai bahasa utama 
bangsa Melayu Patani dalam kehidupan mereka khususnya dalam 
bidang pendidikan, menyebabkan pemerintahan Thai merasa curiga 
terhadap kedudukan bahasa Melayu. Sejarah pendidikan bahasa 
Melayu di Patani tergantung kepada suhu politik pemerintah Thai. 
Pelbagai dasar Siamisasi penduduk Melayu di Selatan Thai oleh 
Phibun Songkram telah dilaksanakan, namun bangsa Melayu tetap 
berusaha menyediakan alternatif penyelamat kepada 
permasalahan ini agar identiti Melayu dan Islam terus terpelihara. 
Bagi pemerintah Thailand, mereka juga berusaha 
menghapuskan sekolah-sekolah gantian ini dengan cara 

menyediakan juga sedikit! pengajaran agama di sekolah 
kebangsaan. Manakala guru-guru yang mengajar pula bukan dari 
lulusan yang baik dalam bidang agama maupun bidang bahasa 
Melayu. Sekolah pondok dan Tadika berperanan sangat penting 
dalam melestarikan bahasa Melayu di Patani. Sejak berlaku krisis 
keamanan di Selatan Thai pada tahun 2005, kerajaan Thai mulai 
menitikberatkan tentang identiti bangsa Melayu Patani khususnya 
dalam bidang keagamaan dan bahasa. Kerajaan mulai membuka 
subjek agama dan bahasa Melayu di sekolah-sekolah milik kerajaan. 
Kerajaan telah mengambil guru-guru agama dan bahasa Melayu 
menjadi guru di sekolah milik kerajaan di samping penggunaan 
bahasa Melayu yang meluas dalam pelbagai program dan aktiviti 
masyarakat di SelatanThai. 

